ચિત્રગુપ્તને લાગ્યું કે બોરિંગ લોકોને એમના ગુનાના પ્રમાણમાં વધુ પડતી સજા થઈ રહી છે. વળી, બોરિંગ લોકોને થતી સજાનાં પરિણામો એમના નિર્દોષ કુટુંબીજનોને પણ ભોગવવાં પડે છે. આ ઉપરાંત, સંબંધ કે સગપણની રૂએ કેટલાક નિર્દોષ લોકોને બોરિંગ લેક્ચર સાંભળવા જવું પડે છે. આવા લોકોને આવી ભયંકર સજામાંથી ઉગારવા કશુંક કરવું જોઈએ એવું ચિત્રગુપ્તને લાગ્યું. વધારે ગંભીર બાબત તો એ હતી કે ધોધમાર બોરિંગ લેક્ચરો સાંભળી કેટલાક નબળા મનના શ્રોતાઓને બ્રેઇન હેમરેજ થવા માંડ્યાં. ચિત્રગુપ્તે ફરી પ્રભુ સમક્ષ નિવેદન કર્યું, પ્રભુ! બોરિંગ ભાષણો સાંભળતી વખતે શ્રોતાઓને કંઈક રાહત મળે તેવું કરો. નહિતર બ્રેઇન હેમરેજના કેસ બહુ વધી જશે. કરુણાનિધિનું હૃદય દ્રવ્યું. બોરિંગ ભાષણ સાંભળતી વખતે શ્રોતાઓનાં ઊંઘનાં કેન્દ્રો સક્રિય થઈ જાય તેવો પ્રબંધ પ્રભુએ કરી આપ્યો. શ્રોતાઓને રાહત થઈ ગઈ. હવે ભાષણોને કારણે બ્રેઇન હેમરેજ થતાં નથી.